Paġna fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32015M7552. Il-EUR-Lex hu l-aċċess fuq l-Internet għal-liġi Ewropea. Iċ-ċirku ta' barra tal-munita juri t-12-il stilla tal-bandiera Ewropea. Din it-talba, li ġiet ippreżentata minn Posten Norge AS, tikkonċerna l-forniment ta' servizzi loġistiċi differenti fis-settur postali. L-Artikolu 30 imsemmi aktar 'il fuq jipprevedi li d-Direttiva 2004/17/KE mhijiex applikabbli jekk l-attività kkonċernata hija esposta direttament għal kompetizzjoni fuq swieq mingħajr aċċess limitat. L-evalwazzjoni ta' dawn il-kundizzjonijiet issir biss għall-iskopijiet tad-Direttiva 2004/17/KE u hija mingħajr preġudizzju għall-applikazzjoni tar-regoli ta' kompetizzjoni. L-Awtorità ta' Sorveljanza tal-EFTA tingħata perjodu ta' tliet xhur sabiex tieħu deċiżjoni dwar din it-talba, li jibda jiddekorri mill-24 ta' Marzu. Il-perjodu għalhekk jiskadi fl-24 ta' Ġunju 2015. Il-perjodu msemmi hawn fuq jista', madankollu, jiġi estiż b'massimu ta' tliet xhur f'każijiet debitament iġġustifikati, b'mod partikolari jekk it-tagħrif ipprovdut fit-talba jew fid-dokumenti annessi magħha ma jkunx komplut jew ma jkunx preċiż, jew jekk il-fatti hekk kif rapportati jsirilhom tibdil fis-sustanza. Kull estensjoni bħal din tiġi ppubblikata. Skont it-tieni subparagrafu tal-Artikolu 30(6), talbiet ulterjuri rigward il-forniment ta' servizzi loġistiċi fis-settur postali li jitressqu qabel l-iskadenza tal-perjodu previst għat-talba preżenti, ma jitqisux bħala proċedimenti ġodda iżda jeħtieġ li jkunu trattati fil-kuntest ta' din it-talba. L-Uffiċċju Ewropew għas-Selezzjoni tal-Persunal (EPSO) qed jorganizza kompetizzjoni ġenerali EPSO/AD/303/15 — KOOPERAZZJONI GĦALL-IŻVILUPP U MANIĠMENT TAL-GĦAJNUNA LIL PAJJIŻI LI MHUMIEX FL-UE (AD 7) Aktar informazzjoni tinstab fuq il-websajt tal-EPSO: http://blogs.ec.europa.eu/eu-careers.info/ Il-Qorti b'dan: Tiċħad ir-rikors. Tordna lill-Fédération Internationale de Football Association tħallas l-ispejjeż tal-proċedimenti. L-espressjoni "nullità, l-annullabilità jew in-nuqqas ta' inforzar ta' atti legali" fl-Artikolu 30(1) tad-Direttiva 2001/24/KE tal-Parlament Ewropew u tal-Kunsill fuq ir-riorganizzazzjoni u l-istralċ ta' istituzzjoni ta' kreditu tirreferi wkoll għall-annullament abbażi ta' regoli dwar l-evitar li jinsabu fil-liġi, bħal dawk inklużi f'Kapitolu XX tal-Att Iżlandiż dwar il-Falliment Nru 21/1991. Taħt it-tieni inċiż tal-Artikolu 30(1) tad-Direttiva 2001/24/KE il-benefiċjarju jrid jagħti prova li, sew jekk hux għal raġunijiet sostantivi jew proċedurali, taħt il-liġi li tirregola l-att detrimentali għall-kredituri komplessivament, m'hemmx possibiltà, jew ma fadalx possibiltà, li l-att inkwistjoni jiġi kkontestat. Trid issir valutazzjoni konkreta tal-att speċifiku inkwistjoni. Konsegwentement, anke jekk l-att jista' fil-prinċipju jiġi kkontestat skont il-liġi tal-Istat taż-ŻEE li jirregolah, huwa suffiċjenti li l-benefiċjarju jagħti prova li r-rekwiżiti għal tali kontestazzjoni ma ġewx sodisfatti fil-każ inkwistjoni. Irid jiġi vvalutat skont ir-regoli tal-Istat taż-ŻEE tal-oriġini jekk il-benefiċjaru tax prova jew le li l-liġi applikabbli għall-att ma tippermetti l-ebda mezz ta' kontestazzjoni. Syndicat interprofessionnel de l'olive de Nice (L-Għaqda Interprofessjonali taż-Żebbuġ ta' Nizza) L-Għaqda Interprofessjonali taż-Żebbuġ ta' Nizza hija magħmula minn produtturi u proċessuri taż-żebbuġ imsejjaħ "Olive de Nice" u għandha interess leġittimu biex tagħmel it-talba għal emenda. Id-deskrizzjoni taż-żebbuġ tal-mejda u tal-pejst taż-żebbuġ ta' Nizza ġiet riveduta u kkompletata. L-emendi li saru għandhom x'jaqsmu mal-elementi li ġejjin: Fil-każ taż-żebbuġ tal-mejda: id-daqs taż-żebbuġ għandu jiżdied kemm kemm, minn 50 sa 70 frotta għal kull ettogramma għal 40 sa 70 frotta għal kull ettogramma. Fil-fatt, malli l-produtturi bdew isiru professjonisti u ġew żviluppati tisqija u fertilizzazzjoni aktar immirati, id-daqs taż-żebbuġ żdied kemm kemm. Madankollu din iż-żieda żgħira fid-daqs ma tibdilx l-għamla "żgħira" taż-żebbuġ tal-mejda ta' Nizza li tiddistingwiha minn żebbuġ tal-mejda ieħor, il-kulur ġie ċċarat: l-espressjonijiet: "aħdar safrani sa kannella" u "aħdar fl-isfar sa kannella" kienu jintużaw bl-istess mod fid-diversi dokumenti li ntbagħtu mat-talba ta' reġistrazzjoni tad-DPO. Għall-finijiet ta' ċarezza, ġie propost li l-vokabolarju jiġi armonizzat u li tinżamm l-espressjoni "aħdar safrani sa kannella", ġew speċifikati l-għamla "lixxa" taż-żebbuġ, li tikkaratterizza ż-żebbuġ imsejjaħ "Olive de Nice", kif ukoll it-togħma "mhix daqshekk mielħa" tiegħu, li hija marbuta mat-teknika ta' tneħħija tal-imrar tiegħu, ġiet ikkompletata d-deskrizzjoni tat-togħmiet li wieħed jista' jtiegħem minħabba li t-togħma tal-"frott xott" ma kinetx biżżejjed biex tikkaratterizza ż-żebbuġ imsejjaħ "Olive de Nice", li għandu wkoll togħma ta' frott imqadded, tad-deżerta msejħa "clafoutis", ta' nbid antik jew ta' ġilda, il-preżenza xi ftit jew wisq konsiderevoli taz-zkuk, imwaħħlin maż-żebbuġ jew merħijin fil-likwidu, saret obbligatorja. Fil-fatt, din il-preżenza hija speċifika għaż-żebbuġ imsejjaħ "Olive de Nice". Din ġejja kemm mill-karatteristiċi tal-varjetà (frotta mdendla ma' zokk twil) u kemm mis-sistema tal-ġbir permezz tat-theżżiż bl-injam, il-fatt li ż-żebbuġ ikun sħiħ, mingħajr biċċiet nieqsa, mingħajr qtugħ u mhux aromatizzat huwa msemmi biex jiġi kkaratterizzat aħjar iż-żebbuġ f'dak li għandu x'jaqsam mal-istandard Codex għaż-żebbuġ tal-mejda (l-istandard CODEX STAN 66-1981 rivedut fl-1987). Fil-każ tal-pejst taż-żebbuġ: ġie speċifikat il-kulur tal-pejst. Ir-rekwiżit li l-pejst taż-żebbuġ irid ikun "lewn il-karfa tal-inbid karatteristiku, lewn li la jkun aħdar, u lanqas skur iżżejjed" ħadlu postu r-rekwiżit li ġej: "Il-lewn tiegħu jvarja minn kannella għal lewn il-karfa tal-inbid u iswed". Dan id-dettall qed jingħata f'konformità mal-lewn varjat taż-żebbuġ. Fil-fatt, minħabba t-teknika ta' produzzjoni mingħajr addittivi, il-karatteristiċi tal-materja prima jiġu ppreservati fil-pejst taż-żebbuġ. Għalhekk dan ma jkunx dejjem "lewn il-karfa tal-inbid", iżda jista' jagħti fil-kannella u fl-iswed, ġew speċifikati l-irtubija u l-finezza tal-pejst. Il-pejst għandu jkun lixx biżżejjed u omoġenju. Il-fatt li l-pejst "ma jkunx magħmul minn biċċiet kbar" jiġi ċċekkjat permezz tal-kejl tal-biċċiet (permezz ta' passatur), u l-biċċiet għandhom ikunu ta' 3,5 mm jew inqas. Ġie indikat ukoll li fil-pejst jista' jkun hemm ukoll xi ftit biċċiet tal-qoxra u taz-zkuk, bħal fil-każ taż-żebbuġ tal-mejda, ġew ikkompletati t-togħmiet tal-pejst taż-żebbuġ. Il-pejst taż-żebbuġ għandu l-istess togħma bħaż-żebbuġ tal-mejda, jiġifieri togħma ta' frott imqadded, ta' frott niexef, tad-deżerta msejħa "clafoutis", ta' nbid antik u ta' ġilda, iżda wkoll togħma ta' pasti, ta' ħobż mixwi u tal-likur magħmul miċ-ċiras imsejjaħ "kirsch". It-togħmiet ta' pasti, ta' ħobż mixwi u tal-likur magħmul miċ-ċiras imsejjaħ "kirsch" li jikkompletaw id-deskrizzjoni jiġu, b'mod partikulari, miż-żieda taż-żejt taż-żebbuġa ta' Nizza msejjaħ "Huile d'olive de Nice", iżda wkoll mill-ipproċessar innifsu, ġie speċifikat il-fatt li l-pejst "la huwa mielaħ iżżejjed u lanqas morr iżżejjed, u qatt ma jkun qares u ma jkunx imħawwar", kif ukoll il-fatt li mal-pejst ma jistgħux jiżdiedu ħwawar. Fl-ispeċifikazzjoni tal-prodott ġew ikkoreġuti xi żbalji li nstabu fl-ismijiet tal-muniċipalitajiet li jinsabu fiż-żona ġeografika tad-denominazzjoni tal-oriġini, iżda dawn il-korrezzjonijiet ma jibdlux il-limiti taż-żona ġeografika tal-produzzjoni, li baqgħu l-istess. Barra minn hekk, ġew iċċarati l-istadji li jridu jseħħu fiż-żona ġeografika tad-denominazzjoni, jiġifieri "l-operazzjonijiet kollha mill-produzzjoni taż-żebbuġ sat-tħejjija taż-żebbuġ tal-mejda jew tal-pejst taż-żebbuġ iridu jsiru fiż-żona ġeografika". Barra minn hekk, il-metodi ta' identifikazzjoni tal-irqajja' tal-art ġew speċifikati skont il-proċeduri nazzjonali l-ġodda. Minħabba l-iżviluppi leġiżlattivi u regolatorji nazzjonali, it-taqsima msejħa "Evidenza li l-prodott joriġina miż-żona ġeografika" ġiet ikkonsolidata u tinkludi fost l-oħrajn l-obbligi ta' dikjarazzjoni u ta' żamma ta' reġistri relatati mat-traċċabbiltà tal-prodott u mal-monitoraġġ tal-kundizzjonijiet ta' produzzjoni. Barra minn hekk, f'din it-taqsima żdiedu diversi dispożizzjonijiet relatati mar-reġistri u mad-dokumenti ta' dikjarazzjoni li jiggarantixxu t-traċċabbiltà u l-kontroll tal-konformità tal-prodotti mar-rekwiżiti tal-ispeċifikazzjoni. Iddaħħlet id-definizzjoni tal-"varjetajiet lokali antiki". Dawn huma "varjetajiet stabbiliti qabel il-ġlata tal-1956 irrappreżentati minn għadd sinifikanti ta' siġar fiż-żona tal-produzzjoni". Id-dispożizzjonijiet relatati mad-distanza minima bejn is-siġar (li hija ta' 4 metri) ġew speċifikati għas-siġar imħawlin mis-27 ta' April 2001 'il quddiem (li hija d-data tal-ħruġ tal-ewwel digriet li jirrikonoxxi d-DPO). Skont il-prattika lokali, huwa permess li jkun hemm siġar tal-frott mifruxa fil-masġar li jitqiesu li ma jaffettwawx lill-kwalità finali tal-prodott, dejjem jekk l-għadd tagħhom ma jaqbiżx il-5 % tal-għadd ta' siġar f'dik il-biċċa art. Ġie propost li tiġi stabbilita skadenza għat-tisqija minflok id-dispożizzjoni inizjali li kienet tawtorizza t-tisqija "sakemm iż-żebbuġ jieħu l-kulur", minħabba li din id-dispożizzjoni mhijiex ċara biżżejjed u d-data tista' tvarja xi ftit skont ir-reġjuni ġeografiċi differenti fiż-żona ġeografika (dawk ta' mal-kosta jew dawk interni) u għalhekk tista' toħloq xi problemi ta' kontroll. B'hekk l-iskadenza ġiet stabbilita għall-1 ta' Novembru. Ir-rendiment massimu awtorizzat ittella' għal 10 tunnellati għal kull ettaru minflok il-massimu ta' 6 tunnellati għal kull ettaru. Fil-fatt, is-siġar tal-pjantaġġuni reċenti llum il-ġurnata qegħdin jibdew jagħmlu l-frott u qed jipproduċu kważi 8 sa 10 tunnellati għal kull ettaru. Wieħed kapaċi jsib ukoll imsaġar taż-żebbuġ li għandhom mijiet ta' snin u f'dan il-każ, is-siġar ikunu ħarġu ammont kbir ta' friegħi u b'hekk jipproduċu ammont kbir ta' żebbuġ. Il-fatt li l-produtturi saru professjonisti u li l-irqajja' tal-art inħadmu mill-ġdid ukoll għinu biex is-siġar jagħtu iktar frott. Barra minn hekk, ġie speċifikat il-metodu tal-kalkolu tar-rendiment sabiex ma jkunx hemm lok għal interpretazzjoni differenti tiegħu. Għaldaqstant, ġie indikat li dan ir-rendiment għandu jiġi kkalkulat skont il-produzzjoni miġbura (u mhux skont il-produzzjoni totali tas-siġra li tinkludi ż-żebbuġ li jkun waqa' mal-art u ma nġabarx u li ma jgawdix mid-denominazzjoni). Ġiet speċifikata l-età tad-dħul fil-produzzjoni tas-siġar (minimu ta' ħames snin) sabiex tiġi żgurata kwalità suffiċjenti taż-żebbuġ użat. Għall-ewwel, id-data tal-bidu tal-ġbir kienet stabbilita permezz ta' digriet prefettorali fuq proposta tas-servizzi tal-awtoritajiet kompetenti. Bil-għan li l-proċeduri amministrattivi fil-livell nazzjonali jiġu ssimplifikati, ġie propost li din id-data tiġi stabbilita permezz ta' deċiżjoni tad-Direttur tal-Istitut Nazzjonali tal-Oriġini u tal-Kwalità (l-INAO) fuq proposta ġġustifikata tal-grupp. L-espressjoni "theżżiż bl-injam megħjun mill-magni" ħaditilha postha l-espressjoni "proċeduri mekkaniċi". Din l-emenda editorjali ma tibdilx id-diversi tekniki ta' ġbir awtorizzati għad-DPO taż-żebbuġ imsejjaħ "Olive de Nice". Biex tinżamm kemm jista' jkun il-kwalità tal-materja prima fil-każ taż-żebbuġ tal-mejda, ġie ssuġġerit li, wara l-ġbir, iż-żebbuġ ma jitħalliex jinħażen fi bramel li mhumiex adattati għalih minħabba li jesgħu ħafna (minħabba r-riskju li ż-żebbuġ jisħon u jitgħaffeġ). Il-kaxex magħmulin minn twavel imbegħdin minn xulxin biss huma awtorizzati. Din il-verżjoni tal-ispeċifikazzjoni tal-prodott tagħti aktar dettalji dwar l-istadji suċċessivi li jwasslu għall-kisba taż-żebbuġ tal-mejda u tal-pejst taż-żebbuġ: l-ewwel stadju jikkonsisti fil-manifattura taż-żebbuġ ippreżervat, imbagħad, miż-żebbuġ ippreżervat jiġi prodott iż-żebbuġ tal-mejda jew il-pejst taż-żebbuġ. It-tqegħid fis-salmura u l-għażla taż-żebbuġ Ġie propost li jitneħħa l-obbligu li ż-żebbuġ jinħasel minn qabel. Fil-fatt, minn banda, il-ħasil mhuwiex meħtieġ minħabba li ż-żebbuġ jinġabar fuq ix-xbieki u għalhekk ikun nadif u, mill-banda l-oħra, skont ċerti studji, huwa maħsub li l-ħasil jikkawża l-marda msejħa "ta' Alambrado" li taffettwa liż-żebbuġ ippreżervat fis-salmura. Ġie propost ukoll li l-proċess tal-għażla taż-żebbuġ wara li jitqiegħed fis-salmura jiġi spustat għal eżatt qabel ma jinħadem f'żebbuġ tal-mejda jew f'pejst. Fil-fatt, għalkemm qabel iż-żebbuġ miġbur kien jingħażel dakinhar stess li jinġabar filgħaxija, illum m'għadux isir hekk. Minħabba l-użu tal-makkinarju fil-ġbir, il-volumi miġbura matul il-jum huma ferm akbar u din il-fażi ta' ħidma tedjanti qed titħalla għall-perjodi aktar kwieti ta' wara l-ġbir. Barra minn hekk, fil-każ tal-pejst taż-żebbuġa, minħabba li l-fatt li ż-żebbuġ ikun lixx, sħiħ, mhux mgħaffeġ u mingħajr daqqiet ma għandu l-ebda effett fuq il-kwalità finali tal-prodott, ġie propost li dan ir-rekwiżit ta' għażla taż-żebbuġ jitneħħa għal kollox fil-każ taż-żebbuġ maħsub biex jinħadem f'pejst taż-żebbuġ. Il-produzzjoni tal-pejst taż-żebbuġ L-ammont ta' żejt taż-żebbuġa tad-denominazzjoni msejħa "Huile d'olive de Nice" li jintuża biex jgħaqqad il-pejst tela' minn perċentwali massimu ta' 7 % għal perċentwali massimu ta' 12 %. Kien hemm bżonn ta' din l-emenda biex jiġi żgurat li l-pejst ikun artab u li dan ikollu togħma tajba. Il-frażijiet tat-tikketti speċifiċi tad-denominazzjoni nbidlu biex ġew konformi mad-dispożizzjonijiet tar-Regolament (UE) Nru 1151/2012. Fil-każ tal-pejst taż-żebbuġ, minbarra l-isem tad-denominazzjoni tal-oriġini saret obbligatorja wkoll il-frażi "pâte d'olive" (pejst taż-żebbuġ). Barra minn hekk, l-użu tas-simbolu tal-Unjoni Ewropea għad-DPO, kif ukoll il-frażi "appellation d'origine protégée" (Denominazzjoni Protetta tal-Oriġini) jew "A.O.P." (DPO) saru parti obbligatorja mit-tikketti tal-prodotti tad-denominazzjoni tal-oriġini "Olive de Nice". Minħabba l-iżviluppi leġiżlattivi u regolatorji nazzjonali, it-taqsima msejħa "Rekwiżiti nazzjonali" tippreżenta, fil-forma ta' tabella, il-punti ewlenin li għandhom jiġu ċċekkjati, il-valuri ta' referenza tagħhom u l-metodu ta' evalwazzjoni tagħhom. Klassi 1.6. Frott, ħaxix u ċereali, friski jew ipproċessati Id-denominazzjoni tal-oriġini "Olive de Nice" tirrigwarda kemm iż-żebbuġ tal-mejda kif ukoll il-pejst taż-żebbuġ prodotti biss mill-varjetà msejħa "Cailletier". Iż-żebbuġ tal-mejda "Olive de Nice" huwa żebbuġ żgħir (bejn minimu ta' 40 frotta kull ettogramma u massimu ta' 70 frotta kull ettogramma), ta' kulur li jvarja minn aħdar safrani għal kannella, jew minn lewn il-karfa tal-inbid għal iswed fil-vjola. Dan iż-żebbuġ għandu ġilda lixxa u ġewwieni sod, li jinqala' faċilment minn mal-għadma. Huwa xi ftit morr, iżda qatt ma jkun qares u lanqas ma jkun mielaħ iżżejjed. Għandu togħma tipika ta' frott imqadded (pruna u ċiras), tad-deżerta msejħa "clafoutis", ta' frott niexef, tal-irwejjaħ tal-inbid antik u ta' ġilda. Dan iż-żebbuġ ikun sħiħ, mingħajr biċċiet nieqsa, mingħajr qtugħ u mhux aromatizzat. Huwa kkaratterizzat ukoll mill-preżenza xi ftit jew wisq konsiderevoli taz-zkuk, kemm imwaħħlin maż-żebbuġ kif ukoll merħijin fil-likwidu. Il-pejst taż-żebbuġ ta' Nizza għandu togħma tipika ta' frott imqadded (pruna u ċiras), tad-deżerta msejħa "clafoutis", ta' pasti, ta' ħobż mixwi, ta' frott niexef u tal-irwejjaħ tal-inbid antik, tal-likur magħmul miċ-ċiras imsejjaħ "kirsch" u ta' ġilda. Il-lewn tiegħu jvarja minn kannella għal lewn il-karfa tal-inbid u iswed. Il-pejst huwa lixx biżżejjed u omoġenju. Madankollu, fih jista' jkun hemm xi ftit biċċiet tal-qoxra u taz-zkuk. Il-pejst la jkun fih biċċiet kbar (huwa jrid ikun jgħaddi minn passatur ta' 3,5 mm jew inqas), u lanqas ma jkun mielaħ iżżejjed jew morr iżżejjed, u huwa qatt ma jkun qares. Miegħu ma jistgħux jiżdiedu ħwawar. L-operazzjonijiet kollha, mill-produzzjoni taż-żebbuġ sal-ipproċessar tiegħu f'żebbuġ tal-mejda jew f'pejst taż-żebbuġ, għandhom isiru fiż-żona ġeografika deskritta. Minbarra l-frażijiet obbligatorji previsti mir-regolamenti dwar it-tikkettar u l-preżentazzjoni tal-oġġetti tal-ikel, it-tikketti taż-żebbuġ tal-mejda u tal-pejst taż-żebbuġ li jgawdu mid-denominazzjoni tal-oriġini "Olive de Nice" għandu jkollhom fuqhom l-indikazzjonijiet li ġejjin: isem id-denominazzjoni tal-oriġini "Olive de Nice", il-frażi "pâte d'olive" għall-pejst taż-żebbuġ, il-frażi "appellation d'origine protégée" (denominazzjoni protetta tal-oriġini) jew "A.O.P." Dawn l-indikazzjonijiet għandhom jingħataw kollha fl-istess kamp viżiv. Huma għandhom jingħataw b'ittri ċari, li jinqraw faċilment, li ma jitħassrux u li jkunu kbar biżżejjed u jispikkaw sew mill-isfond li fuqu jiġu stampati biex ikunu jingħarfu b'mod ċar mill-bqija tal-indikazzjonijiet l-oħra miktuba u mpinġija fuq it-tikketta, is-simbolu tal-Unjoni Ewropea għad-DPO. Iż-żona ġeografika ddefinita taż-żebbuġ u tal-pejst taż-żebbuġ li għandhom dritt jingħataw id-denominazzjoni tal-oriġini "Olive de Nice" tinsab fil-muniċipalitajiet li ġejjin tad-dipartiment tal-Alpi Marittimi: fil-muniċipalitajiet tad-distretti awtonomi li ġejjin: Le Bar-sur-Loup (minbarra l-muniċipalitajiet ta' Caussols u Courmes), Breil-sur-Roya, Cagnes-sur-Mer-Centre, Cagnes-sur-Mer-Ouest, Le Cannet, Carros, Contes, L'Escarène, Grasse-Nord, Grasse-Sud, Lantosque, Levens, Menton-Est, Menton-Ouest (minbarra l-muniċipalità ta' Roquebrune-Cap-Martin), Mougins, it-13-il distrett awtonomu ta' Nice, Roquebillière (minbarra l-muniċipalità ta' Belvédère), Roquesteron, Saint-Laurent-du-Var-Cagnes-sur-Mer-Est, Saint-Vallier-de-Thiey (minbarra l-muniċipalitajiet ta' Escragnolles u Saint-Vallier-de-Thiey), Sospel (minbarra l-muniċipalità ta' Moulinet), Vence u Villefranche-sur-Mer (minbarra l-muniċipalitajiet ta' Cap-d'Ail u Saint-Jean-Cap-Ferrat). Din iż-żona ġeografika tkopri sezzjoni ddefinita mill-prattika ta' tħawwil ta' msaġar taż-żebbuġ u mill-istabbilimenti tal-ipproċessar tagħha, u hija bbażata fuq l-elementi oriġinali tal-ambjent naturali (it-topografija, it-tip ta' ħamrija u l-klima). L-imsaġar taż-żebbuġ ta' Nizza jinsabu fil-qalba tar-reġjun fejn jiltaqgħu l-muntanji u l-baħar. L-akbar żbokk ta' ħruġ hija x-xmara Var bil-widien tat-tributarji tagħha, jiġifieri x-xmajjar Vésubie, Tinée u Estéron. It-tkabbir taż-żebbuġ żviluppa 'l isfel minn dawn il-widien, li huma inqas weqfin minn dawk li jinsabu aktar 'il fuq. Dawn l-imsaġar taż-żebbuġ tal-muntanji jinsabu fuq għoljiet, qraten subkostali u artijiet fil-ġnub tal-muntanji li ħafna drabi jkunu mtarrġa. Il-ħamrija, li hija partikolarment adattata għat-tkabbir taż-żebbuġ, hija kolluvjali u mimlija biċċiet tal-ġebel tal-franka jew tal-franka mħallta mat-tafal u l-ġir li jkunu nqasmu bil-ġlata, u hija ħamrija taflija u ramlija. Iż-żona fejn jitkabbar iż-żebbuġ għandha klima Mediterranja, xi drabi mżewqa bit-temp tal-muntanji. It-temperaturi mhumiex kiefra (it-temperatura tvarja minn 4 sa 11-il °C fix-xitwa), u tagħmel ħafna xita (bejn 800 u 1 100 mm), iżda jkun hemm ħafna xemx ukoll (2 760 siegħa fis-sena). Qatt ma tagħmel ħafna ġlata fiż-żona ta' mal-kosta u fiż-żoni interni li ma jkunux jinsabu iktar minn 750 metru 'l fuq mil-livell tal-baħar rari tagħmel il-ġlata. F'dan il-kuntest, ikkaratterizzat min-nuqqas ta' riħ qawwi, il-varjetà "Cailletier", li tagħmel iż-żebbuġ fil-għoli u li għandha friegħi twal u mdendlin, matul is-sekli saret il-varjetà dominanti tal-imsaġar ta' Nizza. Is-siġar taż-żebbuġ minn dejjem kienu fost l-affarijiet ewlenin li kienu jkabbru n-nies tal-"kontea ta' Nizza" (li kienet diviżjoni amministrattiva tal-Istati tad-Dar ta' Savoja mill-1526 sal-1847) u n-nies tar-Rivjera Franċiża. Iż-żebbuġ ġeneralment jibda jinqata' f'Novembru u jdum għaddej sa April, b'perjodu ta' qtugħ aktar intensiv bejn Jannar u Marzu, meta jinqata' ż-żebbuġ li jibda jibdel il-kulur (mill-inqas 50 % taż-żebbuġ ikun lewn il-karfa tal-inbid). Iż-żebbuġ jinqata' direttament mis-siġra mingħajr ma jintuża prodott biex dan jinqala' minn mas-siġra jew jinqata' permezz tat-theżżiż tradizzjonali bl-injam jew permezz ta' proċeduri mekkaniċi. Iż-żebbuġ "Olive de Nice" huwa dak tradizzjonalment użat fil-famuża insalata ta' Nizza. Din titħejja bil-metodu tradizzjonali tar-reġjun ta' Nizza, bl-użu ta' żebbuġ magħruf bħala "żebbuġ imqadded" li jinkiseb billi wieħed ixarrab iż-żebbuġ f'salmura tal-klorur tas-sodju mingħajr addittivi oħrajn, minbarra l-melħ, għal mill-inqas tliet xhur qabel ma dan jinbiegħ. Il-pejst taż-żebbuġ isir direttament miż-żebbuġ imqiegħed fis-salmura. Dan jinkiseb sempliċiment billi ż-żebbuġ jitnixxef u jitneħħielu l-melħ, billi jitneħħielu l-għadam permezz taċ-ċentrifugazzjoni u billi l-pejst jiġi omoġenizzat billi miegħu jiżdied iż-żejt taż-żebbuġa tad-denominazzjoni tal-oriġini "Huile d'olive de Nice" f'ammont massimu ta' 12 % tal-piż tal-pejst. Iż-żebbuġ tal-mejda "Olive de Nice" huwa żebbuġ żgħir (bejn 40 u 70 frotta kull ettogramma), sħiħ, mingħajr biċċiet nieqsa, mingħajr qtugħ u mhux aromatizzat, ikkaratterizzat mil-lewn varjat tiegħu li jvarja minn aħdar safrani għal kannella jew minn lewn il-karfa tal-inbid għal iswed fil-vjola. Dan iż-żebbuġ għandu ġilda lixxa, għadma kbira u ġewwieni sod, li jinqala' faċilment minn mal-għadma. Huwa xi ftit morr, iżda qatt ma jkun qares. Għandu togħma li tfakkrek fil-frott imqadded (il-pruna u ċ-ċiras), fid-deżerta msejħa "clafoutis", fil-frott niexef, fl-irwejjaħ tal-inbid antik u fil-ġilda. Tipikament, maż-żebbuġ ikun hemm ukoll iz-zkuk, kemm imwaħħlin magħhom kif ukoll merħijin fil-likwidu. Iż-żebbuġ "Olive de Nice" ġej biss mill-varjetà msejħa "Cailletier". Il-pejst taż-żebbuġ għandu togħma ta' frott imqadded (pruna u ċiras), tad-deżerta msejħa "clafoutis", ta' pasti, ta' ħobż mixwi, ta' frott niexef u tal-irwejjaħ tal-inbid antik, tal-likur magħmul miċ-ċiras imsejjaħ "kirsch" u ta' ġilda. Bħaż-żebbuġ tal-mejda, il-lewn tiegħu jvarja minn kannella għal lewn il-karfa tal-inbid u iswed. Il-pejst huwa lixx u omoġenju, iżda mhuwiex artab iżżejjed. Huwa apprezzat għall-fatt li t-togħma tiegħu la hija mielħa żżejjed u lanqas morra żżejjed u għall-fatt li din qatt ma tkun qarsa. Il-karatteristiċi taż-żona ġeografika ffurmaw il-pajsaġġ taż-żona ta' tkabbir taż-żebbuġ ta' Nizza u l-ispeċifiċitajiet taż-żebbuġ tat-tip "Olive de Nice". Minħabba l-pożizzjoni ġeografika tiegħu, id-dipartiment tal-Alpi Marittimi, li jinsab fit-tarf tal-Alpi li jibqgħu neżlin għal ġol-baħar), ftit għandu spazju għall-biedja. Fih rari ssib art li tinħarat u huwa fl-għelieqi mtarrġa li jitħawlu s-siġar taż-żebbuġ. L-imsaġar taż-żebbuġ ta' Nizza jiffurmaw pajsaġġ karatteristiku ta' għoljiet imżerżqa msaħħa bil-ħitan tal-ġebel li jżommu l-ħamrija u jservu ta' lqugħ kontra l-erożjoni. F'ċerti żoni vulnerabbli, it-tkabbir taż-żebbuġ hija l-unika alternattiva minflok ma l-art tiġi abbandunata. Il-klima Mediterranja partikulari li nsibu fiż-żona ġeografika, li hija kkaratterizzata minn ftit riħ qawwi u ftit ġlata, minn ammont kbir ta' xemx u minn ħafna xita fir-rebbiegħa u fil-ħarifa, hija ideali għat-tkabbir taż-żebbuġ f'imsaġar li jinsabu sa 700 metru 'l fuq mil-livell tal-baħar. F'dawn il-kundizzjonijiet partikulari, il-varjetà "Cailletier", li adattat ruħha perfettament għalihom, tirrappreżenta 95 % tas-siġar fl-imsaġar taż-żona ġeografika. Il-klima moderata, minn naħa, u l-konfigurazzjoni essenzjalment imtarrġa tal-imsaġar, min-naħa l-oħra, kemm fiż-żoni ta' mal-kosta u kemm fiż-żoni muntanjużi, jispjegaw għalfejn iż-żebbuġ jinqata' matul perjodu li jdum għaddej minn Novembru sa April, wara li l-frott jibda jibdel lewnu. Barra minn hekk, minħabba l-karatteristiċi tal-varjetà (siġar kbar bi friegħi mdendlin) u l-prattika ta' qtugħ tal-frott f'darba waħda biss, iż-żebbuġ ma jkunx kollu tal-istess lewn, minħabba d-differenzi fl-ammont ta' xemx li l-friegħi differenti jkunu esposti għaliha. B'hekk, iż-żebbuġ li jinqata' jkun ivarja minn lewn aħdar safrani sa kannella u minn lewn il-karfa tal-inbid sa iswed fil-vjola. Iż-żebbuġ ta' din il-varjetà huwa żebbuġ żgħir, b'għadma kbira u ġewwieni sod. Minħabba f'hekk ftit għandu laħam u għalhekk huwa adattat b'mod partikulari għat-tħejjija fis-salmura tal-klorur tas-sodju, li huwa proċess twil ta' tneħħija tal-imrar. Din hija tħejjija tradizzjonali fir-reġjun ta' Nizza. Din it-tħejjija mingħajr addittivi ħlief għall-melħ iżżomm il-karatteristiċi tal-materja prima u tgħin biex it-togħma ta' "frott niexef" li tinsab fiż-żejt tat-tip "Huile d'olive de Nice" tkun tinsab ukoll fiż-żebbuġ tal-mejda. B'dan il-mod, bil-mod il-mod iż-żebbuġ jitlef ħafna mill-imrar tiegħu u "jippreżerva" ruħu. Wara dan, jitfaċċaw aromi oħrajn bħal dawk tal-frott imqadded, tal-pasti u tal-inbid antik, u ż-żebbuġ jibqa' lixx. Il-preżenza taz-zkuk, imwaħħlin maż-żebbuġ jew merħijin fil-likwidu, ġejja kemm mill-karatteristiċi tal-varjetà (frotta mdendla ma' zokk twil) u kemm mis-sistema tal-ġbir permezz tat-theżżiż bl-injam, meta tintuża din is-sistema. Bl-istess mod, it-teknika sempliċi użata biex isir il-pejst taż-żebbuġ toħloq prodott oriġinali, naturali u mingħajr addittivi, li jżomm il-karatteristiċi tal-materja prima u li fih wieħed isib l-aromi tipiċi taż-żebbuġ tal-mejda. Iż-żieda ta' kwantità żgħira ta' żejt taż-żebbuġa tat-tip "Huile d'olive de Nice" tgħin biex tinkiseb il-konsistenza omoġenja u ratba karatteristika tal-pejst. Għalhekk, iż-żebbuġ "Olive de Nice" igawdi minn reputazzjoni tajba li tmur ferm lil hinn miż-żona reġjonali tiegħu u miż-żona tradizzjonali ta' konsum tiegħu marbuta mad-dieta Mediterranja. Dan it-tip ta' żebbuġ jinbiegħ b'mod partikulari f'Pariġi u fir-reġjun ta' madwar din il-belt, iżda wkoll f'ħafna pajjiżi, fosthom fl-Istati Uniti, fir-Renju Unit, fil-Ġermanja u fil-pajjiżi tat-Tramuntana tal-Ewropa.